als_Latn dik_Latn sag_Latn
Unë që po u shkruaj jam Muli. Disa vite me parë, kur mendja printe para çdo gjëje, duke parë moshatarët e mi që kishin të dashura, thash me vete: “Të bëj edhe unë një”. Kisha shumë simpati për shumë vajza dhe kisha shumë shoqëri me to, por zemra ndalonte para njërës që me shumë mundime arrita ta bëja për vete. Isha shumë i lumtur përkrah saj. Kot nuk thonë: “Nis si lojë dhe përfundon në dashuri të vërtetë”, kështu ndodhi edhe me mua. U dashurova me engjëllin. E quajta engjëll, sepse për mua e tillë ishte.
Ditët kalonin dhe dashuria jonë rritej e rritej. Kaluam bashkë katër vjet. Gjatë kësaj kohe unë isha më i lumtur se kurrë, lumturi përjetonte edhe ajo. Të afërmve të mi u pata treguar për të. Ajo vinte edhe te shtëpia ime, por familjarët e saj nuk dinin gjë. Në kohë kur ishim më mirë se kurrë, si në çdo histori dashurie që përshkruhet në filma dhe libra, gjërat nuk ecën si duhet. Vëllanë që kisha në Angli nuk e kisha informuar se me kë isha dashuruar. Kur ai erdhi dhe më pa me të u bë si bishë. Nga ai moment në shtëpinë tonë kishte sherr. Sebepi i sherrit isha unë, sepse merresha me një vajzë të lazdruar. Kjo nuk ishte aspak e vërtetë, sepse e doja shumë, por edhe e njihja mirë se ç’vajzë ishte. Fjalët e vëllait në adresë të saj ishin fund e krye një trillim dhe më vonë do ta kuptoja pse-në.
Vëllai yt ka dashur të jem me të…
Sherret në shtëpi nuk më bënin përshtypje, sepse unë engjëllin tim e doja shumë. Vazhdova ta takoja si më parë dhe një ditë ia thashë arsyen e sherreve në familje. Ajo u skuq dhe u bë flakë.
“Ta them unë arsyen: Unë e dija se Meti është vëllai yt, por kur ai ka qenë këtu, përmes një shoqes së tij ka shprehur dëshirën për t’më takuar. Unë nuk kam pranuar”, tha ajo.
Kjo ishte e rëndë për mua. Tani e kuptova reagimin e vëllait. U ndodha ngushtë, por fundja ata nuk ishin takuar kurrë. Dashuria jonë vazhdoi. Një ditë na gjeti motra e saj më e madhe se ajo në një vend ku rrinim shpesh. Këtu dashuria jonë do të merrte një goditje të keqe. Ajo u largua bashkë me motrën. Atë natë në shtëpinë e tyre kishte pasur shumë sherre. Atë e kishte qëlluar si e ëma ashtu edhe e motra e saj. Kaluan dy javë dhe ajo nuk po dilte nga shtëpia nga shenjat që kishte në trup. Kur e takova, por edhe kur e putha, i dhembte trupi. U përpoqa ta qetësoja. Lotët e saj lanin trupin tim. E, ç’mund të bëja më tepër? Vendosa t’i propozoja martesë. Biseduam dhe ramë dakord. S’kishte si të ndodhte ndryshe. Katër vite dashuri ishte provë e madhe për ne. Vendimin për t’u martuar ua thashë të shtëpisë. U bë nami.
Prisnim një fëmijë…
“Këtë nuk mund ta bësh kurrën e kurrës!”, tha vëllai.
Babai dhe nëna heshtën. Iu drejtova babait:
“Me ose pa ju atë vajzë do ta marr!”.
Në familje u shtrua edhe disa herë ky debat, derisa një natë u thashë prindërve sekretin tim të madh: Unë dhe engjëlli jo vetëm që duheshim shumë, por prisnim edhe një fëmijë.
Babait dhe nënës ia mbusha mendjen. Im atë foli me vëllanë dhe, më në fund, edhe atij iu mbush mendja. Atë natë çdo gjë po shkonte shumë mirë, por krejt ndryshe ishte situata në shtëpinë e saj. Unë arrita ta bindja familjen time dhe po bëheshim gati që të kërkonim dorën e saj. Në shtëpinë e saj motra kishte treguar se ajo priste një fëmijë dhe të gjithë, si të çmendur, kishin filluar dhunën mbi të. Në kohën kur unë fluturoja nga gëzimi ajo ishte në momentet e veta më të këqija. U zgjova në mëngjes dhe u bëmë gati unë, babai dhe vëllai për të shkuar në shtëpinë e saj për t’i kërkuar dorën. Rrugës më dukej se të gjithë më shikonin mua. Vërtet, jam i bukur, por jo aq sa të bie në sy të të gjithëve. Kur po afroheshim te shtëpia e saj, pamë se hynin e dilnin shumë njerëz. Njëri po vinte drejt nesh. E pyetëm çfarë kishte ndodhur dhe ai si për inatin tim tha: “Flaka ka vrarë veten!”. Hyra brenda si një i droguar. Përplasa shumë njerëz që donin t’më ndalonin. Vajta te krevati ku atë e kishin veshur si nuse… Mbaj mend se i jam lutur Zotit t’më merrte edhe mua bashke me engjëllin… /M. Bajrami/Kosovarja/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn